b"\n_START_ARTICLE_\nStephanie Seymour\n_START_SECTION_\nModelio karjera\n_START_PARAGRAPH_\nGim\xc4\x97 1968\xc2\xa0m. liepos 23 d. San Diege (Kalifornija), buvo vidurinis vaikas \xc5\xa1eimoje. T\xc4\x97vas\xc2\xa0\xe2\x80\x93 Kalifornijos nekilnojamo turto vystytojas, motina\xc2\xa0\xe2\x80\x93 \xc5\xa1ukuosen\xc5\xb3 stilist\xc4\x97._NEWLINE_Stefanija modelio karjer\xc4\x85 prad\xc4\x97jo savo gimtame mieste nuo 16\xc2\xa0m., dirbo vietiniams laikra\xc5\xa1\xc4\x8diams ir universalin\xc4\x97ms parduotuv\xc4\x97ms. 1983\xc2\xa0m. ji buvo finalist\xc4\x97 modeli\xc5\xb3 agent\xc5\xabros Elite Model Management surengtame modeli\xc5\xb3 konkurse \xe2\x80\x9eLook of the Year\xe2\x80\x9c (dabar vadina Elite Model Look)._NEWLINE_9-to de\xc5\xa1imtme\xc4\x8dio pabaigoje ir 10-to de\xc5\xa1imtme\xc4\x8dio prad\xc5\xbeioje S. Seimur da\xc5\xbenai pasirodydavo \xc5\xbeurnalo Sports Illustrated. Swimsuit Issue numeriuose, bei \xc5\xbeurnalo Vogue vir\xc5\xa1eliuose. Tuo pa\xc4\x8diu metu S. Seimur buvo vienas pagrindini\xc5\xb3 modeli\xc5\xb3 palyginti naujos kompanijos Victoria's Secret prekybos pa\xc5\xa1tu kataloguose bei parduotuvi\xc5\xb3 skyriuose. 1991\xc2\xa0m. kov\xc4\x85 ir 1993\xc2\xa0m. vasar\xc4\xaf S. Seimur pozavo \xc5\xbeurnalui Playboy._NEWLINE_1998\xc2\xa0m. S. Seimur para\xc5\xa1\xc4\x97 knyg\xc4\x85 Stephanie Seymour\xe2\x80\x99s Beauty Secrets for Dummies ('Stefanijos Seimur gro\xc5\xbeio paslaptys \xc5\xbealiems')._NEWLINE_1999\xc2\xa0m. lapkrit\xc4\xaf ji buvo pristatyta Amerikos \xc5\xbeurnalo Vogue T\xc5\xabkstantme\xc4\x8dio vir\xc5\xa1elyje kaip viena \xe2\x80\x9e\xc5\xa1iuolaikini\xc5\xb3 m\xc5\xabz\xc5\xb3\xe2\x80\x9c. 2000\xc2\xa0m. S. Seimur buvo JAV \xc5\xbeurnalo \xe2\x80\x9eFHM\xe2\x80\x9c sudarytame s\xc4\x85ra\xc5\xa1e \xe2\x80\x9e100 Sexiest Women of 2000\xe2\x80\x9c ('100 seksualiausi\xc5\xb3 2000 met\xc5\xb3 moter\xc5\xb3 ') 91-oji. 2006\xc2\xa0m. ji pasirod\xc4\x97 kompanijos Gap reklamos kampanijoje kartu su savo vaikais._NEWLINE_S. Seimur kartu su Klaudija \xc5\xa0ifer dalyvavo Italijos bat\xc5\xb3 dizainerio Salvatore Ferragamo 2007/2008\xc2\xa0m. rudens/\xc5\xbeiemos kolekcijos pristatymo kampanijoje. Tada jas Italijoje fotografavo Mario Testino. Reklamin\xc4\x97se nuotraukose supermodeliai vaizdavo film\xc5\xb3 \xc5\xbevaig\xc5\xbedes, saugomas asmnes sargybini\xc5\xb3 ir persekiojamas paparaci\xc5\xb3.\n_START_SECTION_\nVaidmenys\n_START_PARAGRAPH_\nPirmas S. Seimur vaidmuo buvo sprogal\xc5\xb3 ekspert\xc4\x97 Cynna Stone kompiuteriniame \xc5\xbeaidime Hell: A Cyberpunk Thriller. Jos vaidintas persona\xc5\xbeas buvo vienas i\xc5\xa1 keli\xc5\xb3 \xe2\x80\x9egyv\xc5\xb3\xe2\x80\x9c \xc5\xbeaidimo persona\xc5\xbe\xc5\xb3, kai lik\xc4\x99 persona\xc5\xbeai ir visa \xc5\xbeaidimo aplinka buvo sukurta kompiuterin\xc4\x97s grafikos animacija._NEWLINE_2000\xc2\xa0m. S. Seimur suvaidino Helen Frankenthaler filme \xe2\x80\x9ePollock\xe2\x80\x9c. 2002\xc2\xa0m. ji suvaidino Sar\xc4\x85 Lindstrom filme \xe2\x80\x9eCrazy\xe2\x80\x9c\xc2\xa0\xe2\x80\x93 serialo \xe2\x80\x9e\xc4\xaestatymas ir tvarka. Nusikaltimo motyvai\xe2\x80\x9c (Law & Order: Criminal Intent) epizodas.\n_START_SECTION_\nAsmeninis gyvenimas\n_START_PARAGRAPH_\nB\xc5\xabdama 16\xc2\xa0m. \xc4\x97m\xc4\x97 susitikin\xc4\x97ti su D\xc5\xbeonu Kasablanka (John Casablancas), kompanijos Elite Model Management vadovu, kuris tuo metu buvo ved\xc4\x99s model\xc4\xaf Jeanette Christjansen. Pora gyveno kartu, kol S. Seimur nutrauk\xc4\x97 santykius._NEWLINE_1989\xe2\x80\x931990\xc2\xa0m. ji buvo i\xc5\xa1tek\xc4\x97jusi u\xc5\xbe gitaristo Tommy Andrews. Santuokoje gim\xc4\x97 pirmasis jos s\xc5\xabnus Dylan Thomas Andrews (g. 1991\xc2\xa0m.)._NEWLINE_10-t\xc4\x85 de\xc5\xa1imtmet\xc4\xaf ji \xc4\x97m\xc4\x97 bendrauti su Axl Rose, pagrindiniu grup\xc4\x97s Guns N' Roses dainininku. Ji pasirod\xc4\x97 dviejuose muzikiniuose Guns N' Roses vaizdo klipuose \xe2\x80\x9eDon\xe2\x80\x99t Cry\xe2\x80\x9c ir \xe2\x80\x9eNovember Rain\xe2\x80\x9c. Pora i\xc5\xa1siskyr\xc4\x97 1993\xc2\xa0m. vasar\xc4\xaf, kai Rouzas apkaltino Seimur nei\xc5\xa1tikimybe. 1993\xc2\xa0m. rugpj\xc5\xabt\xc4\xaf Rouzas i\xc5\xa1k\xc4\x97l\xc4\x97 byl\xc4\x85 Seimur u\xc5\xbe jo u\xc5\xbepuolim\xc4\x85 per 1992\xc2\xa0m. Kal\xc4\x97d\xc5\xb3 vakar\xc4\x97l\xc4\xaf, u\xc5\xbe mentalin\xc4\xaf ir emocin\xc4\xaf smurtavim\xc4\x85 bei u\xc5\xbe $100 000 vert\xc4\x97s papuo\xc5\xa1al\xc5\xb3 pasisavinim\xc4\x85. Rouzas teig\xc4\x97, kad jis ir Seimur buvo susi\xc5\xbead\xc4\x97j\xc4\x99. Atsakydama Seimur apkaltino Rouz\xc4\x85 u\xc5\xbe jos u\xc5\xbepuolim\xc4\x85 ir paneig\xc4\x97 juos buvusius susi\xc5\xbead\xc4\x97jusius._NEWLINE_Netrukus po i\xc5\xa1siskyrimo su Rouzu Seimur \xc4\x97m\xc4\x97 susitikin\xc4\x97ti su milijardieriumi Piteriu Brantu (Peter Brant), kuris buvo ved\xc4\x99s ir buvo 5 vaik\xc5\xb3 t\xc4\x97vas. Brantas yra leidykl\xc5\xb3 savininkas, nekilnojamo turto vystytojas ir meno kolekcininkas. 1993\xc2\xa0m. gruod\xc4\xaf ji pagimd\xc4\x97 Piter\xc4\xaf II (pirmas \xc5\xa1ios poros s\xc5\xabnus, antras Stefanijos s\xc5\xabnus)._NEWLINE__NEWLINE_1995\xc2\xa0m. liepos m\xc4\x97n. Seimur ir Brantas susituok\xc4\x97 Pary\xc5\xbeiuje. 1997\xc2\xa0m. porai gim\xc4\x97 antrasis j\xc5\xb3 s\xc5\xabnus Haris, o 2004\xc2\xa0m.\xc2\xa0\xe2\x80\x93 tre\xc4\x8diais j\xc5\xb3 vaikas dukt\xc4\x97 Lily Margaret. 2009\xc2\xa0m. kov\xc4\x85, po 14 santuokos met\xc5\xb3, Seimur buvo padavusi pra\xc5\xa1ym\xc4\x85 skyryboms, bet 2010\xc2\xa0m. pora susitaik\xc4\x97."